Дебитантски сингл „Да ми је“ објављен је 21. јануара 2019. у издању Аквариус Рекордса ("Aquarius Records"). Децембра 2019. Аклеа је најављена као један од 16 учесника Доре 2020, Хрватског националног такмичења за избор представника за Песму Евровизије 2020, са песмом „Зови ју мама“. Наступила је са вокалним ансамблом Бревис, а песма је имала јасну еколошку поруку - скретање пажње на пожаре широм света, позивање на акцију и освешћивање јединства човека са планетом Земљом. У финалу, одржаном 29. фебруара 2020 освојила је седмо место према телефонским гласовима публике и четврто према гласовима жирија, што јој је, са освојена 23 бода, омогућило пласман на четврто место . Године 2020. номинована је за три "Rock&amp;Off" награде. Током 2020. године објавила је још два сингла, „Риба у кади“ и „Шика Шика“, са свог предстојећег дебитантског студијског албума. На додели "Music Pub Awards" Хрватске радиотелевизије, 19. јануара 2021. године, Аклеа Неон проглашена је победницом у категорији Кантаутор године. Захваљујући гласовним и плесачким способностима, јединственој појави и наступу, критичари и публика су је приметили од првог изласка на сцену. Аклеине плесне способности јавност је могла да види током њеног наступа у хрватском Суперталенту 2009. године.